**Årsberetning for Østre Udnes Bygdekvinnelag 2021**

22. oktober 2020 – 19. oktober 2021

**Styret har bestått av:**

Leder: Ane Aanerud Grøndahl

Nestleder: Åse Raknerud Hoel

Kasserer: Eva Øvren

Sekretær: Sissel Bjørk Dahl

Studieleder: Bente Saghaugen

Styremedlem: Nina Helene Bang

Varamedlemmer: Tove Brit Lindstrøm, Susann Heiberg og Kjersti Aulie

Festkomiteen har bestått av: Anna Nygård, Else Westby og Elin Jødahl

Revisorer: Anne Kristine Moen, Inger Døhlen

Valgkomite: Anny Sagen, Marit Ringereide og Yngvild Wennevold

**Styremøter**

Det er avholdt 8 styremøter, hvorav 4 har blitt gjennomført via Teams.

**Medlemstall.**

Laget har nå 74 medlemmer, en nedgang på 6 fra i fjor.

**AKTIVITETER I ARBEIDSÅRET:**

**Årsmøte 2020**

Årsmøtet ble holdt den 22. oktober på Haga Samfunnshus, 18 medlemmer deltok. Kari Fjeldstad Luke fra distriktsstyret i Akershus gjestet oss.

Dette året har vært litt annerledes, flere arrangementer har blitt avlyst eller utsatt grunnet Covid-19 situasjonen. Alternative løsninger har vi kommet opp med ved å gjennomføre arrangementer ute i det fri, eller benyttet digitale løsninger på sosiale media for å gjennomføre ulike kurs.

**27. okt.** I forbindelse med verdens matvaredag tidligere i okt. ble det i samarbeid med Nes Bygdeungdomslag gjennomført et arrangement med fokus «Bruk hele dyret». Det ble grillet lammeburgere ute hos Ane, servert sammen med coleslow laget på norske grønnsaker. Været var ikke storslagent, men varme klær gjore det til en fin kveld.

**24. nov Kransekurs** - direktesendt på Facebook ble det arrangert kransekurs med Torill Fallet. Tema var jul og kransebinding. Det ble her vist hvordan kranser til jul kunne bindes. Dette kom som erstatning for avlyst fysisk kurs som skulle vært samme dag.

**9. mars. Kvinnekafe** på Årnes gamle skole, et arrangement gjennomført i regi av Nes kommune «Kvinne møter kvinne». Kun 2 deltakere kom, og det ble servert vafler og kaffe.

**28. august: Hagefest med lyrikk.** Ane laget linsesuppe på bålpanne og Anny Sagen fortalte om sin nye diktsamling og ga noen smakebiter. Det var mulig å kjøpe lyrikksamling med poetens navnetrekk. 20 damer var glade for å kunne møtes igjen i det fine sommerværet.

**23.-25. sept.** **Matfestivalen Brød og Cirkus på Årnes**. Vi deltok med egen bod sammen med Nes bygdekvinnelag. Det ble gitt ut smaksprøver på lapper med byggmel, og topping fra hagens grøde. I starten av festivalen var det mye regn, men i gleden av gjenåpningen av Norge etter corona ble lørdagen en solrik dag med mange besøkende.

**29. sept. Lauvbukettkurs.** Denne kvelden var vi så heldig å få arrangere kurs opp i garasjen på Rustad. Fargerike lønneblader ble benyttet for å lage flotte buketter sammen med andre høstblomster. Buketter det kan gledes av utover høsten. Det var Kjersti Aulie som viste dette for fem andre.

**2. okt. Sopptur.** I øsende regn, ble sopptur gjennomført. Turen gikk fra Auli kirke. Bålkos ute ble byttet ut med kjøkkenet, og det ble servert skogsopp suppe og stekte epler med byggflak. Fire kvinner og et spedbarn deltok på turen. Barnet tok mammaen med seg hjem, men tre andre hadde startet opp inne.

Det digitale mediet gitt oss nye muligheter. Det har blitt gjennomført beskjæringskurs i regi av Yngvild og Ane, der epletreene ble stusset og gjort klar før våren. Ellers ble det gjennomført digitale studiekurs av Bente og Sissel Bærøy med fokus på toving og nålefilting. Dette ble så populært at Norges bygdekvinnelag sentralt, ønsket å lage en egen film av damenes håndverkskunster. Filmsnutten ble lagt ut på FB sidene til Norges bygdekvinnelag til påsken.

Gjennom året har Ane har stått over bålpanna og inspirert mange med å lage lapskaus og grønnsakssupper ute i det fri. Alt godt dokumentert på ØUBK sine Facebook-sider.

Ellers har Østre Udnes Bygdekvinnelag markert seg med 3 leserinnlegg i Raumnes med tema: Vi har ingen matjord å miste, gratis skolemat til alle elever og viktigheten av bredbånd til alle..

Andre aktiviteter vi har avlyst /utsatt er**: Julemøte,** Tur til Oslo, Planteauksjon, Årnesdagene, høsttakkerfest i Auli kirke, såkurs, sommeravslutning.

**Årsmøte Akershus BK** ble gjennomført på Teams 17. april, og fra oss deltok 4 stykk.

**Bevilgninger:** Bevilget kr. 500,- til Haga samfunnshus som en kompensasjon for gjentatte utsatte møter.

Digital lesesirkel med tre medlemmer: tema greske tragedier. Det ble fire tragedier, Iliaden og nå en helt annen bok.

Styret vil til slutt takke alle som har deltatt, holdt kurs/foredrag eller på annen måte bidratt til at laget kan holde på med så pass mange aktiviteter som vi gjør.